**Популација** је група јединки исте врсте која насељавају одређени простор и могу се међусобно укрштати дајући плодно потомство.




У природним условима, ретко се могу наћи јединке које читав живот проводе изоловано.

Све врсте у природи се одржавају, распростиру и еволуирају као организоване групе јединки – популације.

Свака популација је врло покретан, динамичан систем, у сталном кретању, како у простору тако и у времену.

**Особине популације**

* *Величина популације* – представља тренутну слику популације, тј. број јединки у популацији.
* *Густина популације* – представља број јединки (односно биомасе) по јединици површине или запремине.
* *Просторни распоред* – може бити: неравномеран, по принципу случајности, равномеран (униформан), и групни распоред.

Прва два распореда се ретко срећу у природним условима. Међутим, у силосима (складиштима житарица), где владају уједначени услови, ларве инсеката (нпр. житни мољац) су често равномерно распоређене.

Неравномерни, групни распоред је најчешћи облик просторног распореда у природи (бусен, рој, чопор, крдо, стадо, јато, породица).

* *Кретање популације* – *миграције* су ограничена периодична кретања јединки или група. Миграције могу бити дневно-ноћне или сезонске (сеобе птица или риба). *Емиграције* представљају периодична кретања јединки или делова популације само у једном смеру, без повратка у популацију. Имиграције су облици миграторних кретања супротне емиграцијама.
* *Наталитет* – повећање броја јединки у популацији размножавањем. Наталитет је фактор позитивног раста популације.
* *Морталитет* – смањење броја јединки у популацији. Морталитет је фактор негативног раста популације.
* *Узрастна структура –* представља бројчани однос узрастних стадијума који улазе у њен састав. Ова особина популације је уско повезана са наталитетом и морталитетом.
* *Раст популације –* манифестује се преко промена густине и бројних односа.